laion/Wikipedia-Exotic huggingface dataset:
תדר הישנות הפולסים

תדר הישנות הפולסים (PRF - Pulse repetition frequency), או תדר חזרת הפולסים, הוא מספר הפולסים של אות ליחידת זמן. במונח נעשה שימוש במספר תחומים טכניים, במיוחד במערכות מכ"ם. במערכת מכ"ם, אות רדיו בעל תדירות גל נושא מסוימת מודלק ומכובה לסירוגין; בהקשר זה, המונח "תדירות" מתייחס לגל הנושא, בעוד המונח PRF מתייחס למספר ההדלקות בשנייה. התדירות נמדדת ביחידת מחזורים לשנייה, או הרץ, וה-PRF נמדד ביחידות פולסים לשנייה, הגם שיחידות אלה שקולות מבחינה פיזיקלית. ה-PRF בדרך כלל נמוכה בהרבה מתדירות הגל. לדוגמה, מערכת מכ"ם טיפוסית ממלחמת העולם השנייה כמו ה-Type 7 GCI radar, הייתה בעלת תדירות 209 מגהרץ (209 מיליון מחזורים בשנייה) ו-PRF של 300 או 500 פולסים לשנייה. פרמטר קשור הוא רוחב הפולס, משך הזמן שהמשדר פועל במשך כל מחזור הפעלה וכיבוי. ה-PRF הוא אחד המאפיינים המגדירים של מערכת מכ"ם. מערכות מכ"ם מורכבות ממשדר רב עוצמה וממקלט רגיש המחוברים לאותה אנטנה. אחרי יצירת פולס קצר של אות רדיו, המשדר מכובה כדי שיחידות המקלט יהיו מסוגלות "לשמוע" את ההחזר של האות ממטרות רחוקות. כיוון שאות הרדיו צריך לנוע החוצה למטרה ובחזרה, ה-PRF הדרוש הוא פונקציה של הטווח הרצוי מהמכ"ם. משכי מחזור ארוכים יותר דרושים לאיתור מטרות רחוקות יותר, ולכן מצריכים PRF נמוך. המרחק המרבי לגילוי וה-PRF קשורים זה לזה על ידי הנוסחה: Max Range = c τ PRT 2 = c 2 PRF { τ PRT = 1 PRF {\displaystyle {\text{Max Range}}={\frac {c\tau _{\text{PRT}}}{2}}={\frac {c}{2\,{\text{PRF}}}}\qquad {\begin{cases}\tau _{\text{PRT}}={\frac {1}{\text{PRF}}}\end{cases}}} . גם למערכות סונאר ולידאר המבוססות גם הן על פולסים מוגדר PRF. במקרה של סונאר, המונח pulse repetition rate ‏(PRR) נפוץ יותר, אך הוא מתייחס לאותה תכונה. כפילות טווח
שמואל אליעזר שטרן

הרב שמואל אליעזר שטרן (נולד בכ"ה בתמוז תש"ח, 1 באוגוסט 1948) הוא דיין ופוסק הלכה שמכהן כרב במערב העיר בני ברק, מתלמידיו הבולטים של הרב שמואל הלוי ואזנר. בנוסף הוא מכהן כראש ישיבת חוג חת"ם סופר-מחנה אברהם, ורב הארגון הצלה גוש דן. נולד בבודפשט, בירת הונגריה, לשלמה יצחק שטרן וצפורה בת שמואל קורלק רבה של העיר פיסקא, מגזע רבנים ודיינים ידועים בהונגריה, בשנת תש"י (1950), בהיותו בן שנתיים, עלתה משפחתו לישראל. בגיל חמש התייתם מאביו. היה מתלמידי המחזור הראשון בתלמוד תורה חוג חתם סופר בבני ברק שהוקם על ידי הרב יהודה הלוי במטרה לשמר את דרך החינוך של יוצאי הונגריה, בבחרותו למד בישיבת פרשבורג בירושלים. נישא לבתו היחידה של הנגיד אפרים קליין מארצות הברית מגדולי תומכי התורה והחסד. שימש כמורה צדק ודיין בבית ההוראה ובבית הדין של רבו הרב שמואל הלוי ואזנר. שימש כמגיד שיעור בישיבת חוג חתם סופר-מחנה אברהם בבני ברק, שבראשות הרב יצחק שלמה אונגר. לאחר פטירת הרב אונגר, בשנת תשס"ד, התמנה כממלא מקומו בראשות הישיבה. מתגורר במערב העיר בני ברק ומשמש כרב אזורי. בשנת תשנ"ד ייסד מעל ביתו בית הוראה ובית דין בשם "שערי הוראה", בבית ההוראה משמשים מאות רבנים ומורי הוראה המורים לשואלים לפי פסיקותיו ההלכתיות. ומידי מספר חודשים אף יו"ל קובץ 'שערי הוראה'. בשנת תשס"ז הקים סמוך לביתו בית הכנסת ובית מדרש בשם "מתיבתא לתורה ולהוראה" המשמש מקום תפילה ולימוד לתלמידיו ולתושבי האזור. משנת תשע"ה הוא נשיא עמותת "אחריות" המסייעת לבעלי חוב שהסתבכו ונקלעו לקשיים כלכליים. הרב שטרן אינו משתתף בהצבעה בבחירות לכנסת, כדעת רבו הרב שמואל הלוי ואזנר, אם כי מעולם לא קבע כי יש איסור להצביע. על אף שמשתייך לחוג החסידי, על קהל מעריציו נמנים אנשים מכל הזרמים, לבקשתו מונחים בבית מדרשו סידורים לפי נוסחיהן של כל העדות, חסידים, ליטאים ועדות המזרח. את תפילותיו נושא הרב בנוסח ספרד, אך את תפיליו הוא מניח כנוסח אשכנז. שו"ת שביבי אש - (ארבעה חלקים) בהוצאת עוז והדר הגדה של פסח אוצרות הראשונים - בהוצאת עוז והדר שביבי אש - על התורה שביבי אש - על המועדים ח"א, ח"ב שביבי אש - קדושת בית הכנסת וכתיבת ספר תורה שביבי אש - ענייני חופה ושבע ברכות הגדה של פסח שביבי אש - ההדרת פירוש הראב"ן עם חידושים וביאורים שביבי טהרה - הלכות נדה, תשס"ו שביבי אש - קובץ בירורים שמיטת כספים כהלכתה מכירת חמץ כהלכתו כתובה כהלכתה גירות כהלכתה הצלת נפשות גידולי חדש - פסקים וברורי הלכה בעניין איסור אכילת חדש, תשנ"ט שביבי הלוי - חליפת מכתבים עם הרב שמואל הלוי ואזנר, תשע"ה שביבי אש - על התורה, ענייני הלכה על פרשיות השבוע - (שני חלקים) בהוצאת עוז והדר, תשע"ח קובץ שערי הוראה, קובץ תורני היו"ל על ידי בית ההוראה - ח"ג, ח"ד, חי"ב לאורך השנים התעסק רבות במשנת החתם סופר והוציא מספר ספרים על פי משנתו. פסקי ומנהגי חתם סופר סנה בוער באש קובץ אגרות חתם סופר הרב שטרן נשוי ואב לשמונה עשר ילדים. בנו הרב יום טוב ליפמן מחבר הספרים "ליקוטי הגר"א" על המועדים. בנו בכורו הרב שלמה יצחק ראש כולל, דיין ומורה צדק מחבר הספרים "תורת הלוי", מתורתו של הרב וואזנר על הלכות סת"ם ושמיטה. חתנו הרב יחזקאל אהרן שווארץ מורה צדק, רבה של הקריה החסידית בהר יונה. חתנו הרב מאיר לייפער מחבר הספר מנחת שבת, מורה צדק מרבני קהילת "נחלת יעקב". מדיה וקבצים בנושא שמואל אליעזר שטרן בוויקישיתוף שמואל אליעזר בן שלמה יצחק שטרן (1948-), דף שער בספרייה הלאומית כנס עשור לבתי ההוראה של הגרש"א שטרן, באתר פורום בחדרי, ‏3/4/2008 אודות, באתר "אחריות"
ריאליזם הגנתי

ביחסים בינלאומיים, ריאליזם הגנתי הוא גרסה של האסכולה ריאליזם. ריאליזם הגנתי מסתכל על מדינות כשחקני חיברות, והם השחקנים העיקריים בפרשיות עולמיות. ריאליזם הגנתי צופה כי אנרכיה בזירה העולמית גורמת למדינות לפתח אובססיביות לביטחון. התוצאה היא דילמת הביטחון, דילמה שבה הדחף של המדינות להגדיל את ביטחונן גדל, כיוון שמדינות אחרות מגדילות את ביטחונן. היות שביטחון הוא משחק סכום אפס, זה עלול לגרום לחוסר יציבות כשהביטחון של המדינות היריבות ירד. בין התאוריות הבולטות של הריאליזם ההגנתי, יש את זו של הגנה התקפית, הקובעת כי יש איזון אינהרנטי בטכנולוגיה, בגאוגרפיה, ובדוקטרינה, שנזקף לטובתו של התוקף או המגן בשדה הקרב. תאוריה זו מנסה להסביר את מלחמת העולם הראשונה כסיטואציה שבמהלכה כל הצדדים האמינו שהאיזון היה לטובת התוקף, אך טעו. ריאליסטים מבניים הגנתיים לא מסכימים עם הענף החדש של נאו-ריאליזם (הלוא הוא ריאליזם התקפי) בנוגע לשאלה: האם המדינות חייבות תמיד למקסם את העוצמה היחסית שלהן על פני כל מטרה אחרת. בעוד הריאליסט ההתקפי מאמין שזה המצב, ריאליסטים הגנתיים מאמינים כי מאזן ההגנה התקפית עלול להעדיף את המגן, ובכך ליצור את האפשרות שמדינה תשיג ביטחון. בדרך כלל מתייחסים ליכולת מכה שנייה בארסנל נשק גרעיני כמציין את עליונותה של ההגנה במאזן ההגנה ההתקפית עבור המדינות שברשותן יכולת זו. עם זאת, בעולם רב־קוטבי יכולת מכה שנייה אינה מספקת את אותו האפקט כבעולם דו־קוטבי (לדוגמה, במהלך המלחמה הקרה). ריאליסטים הגנתיים נבדלים גם מעמיתיהם ההתקפיים באמונה שמדינות עשויות לאותת על כוונותיהן אחת לשנייה. אם מדינה יכולה לתקשר עם מדינה אחרת ולהגיד לה כי כוונותיה לא יפגעו בה, ניתן להתגבר על דילמת הביטחון. לבסוף, הרבה ריאליסטים הגנתיים מאמינים כי פוליטיקה פנימית עשויה להשפיע על מדיניות החוץ של מדינה: הם נוטים להתייחס אל מדינות כעל קופסאות שחורות .. בעידן המודרני, מספר קבוצות כלכליות ופוליטיות מפיקות תועלת מהאפקטים של ריאליזם הגנתי, הן במונחים של פעילות כלכלית שנוצרת על ידי אספקת משאבים וטכנולוגיה הדרושה כדי להגביר את הביטחון העצמי של המדינה, והן במשוב חיובי שמגיע מאי היציבות בביטחון של מתנגדים כפי שזו נתפסת באמצעות התבוננות השוואתית. ריאליזם (מדע המדינה) נאו-ריאליזם (מדע המדינה) See Charles Glaser and Chaim Kaufmann, "What is the Offense-Defense Balance? International Security 22 (Spring 1998), 44-82 צ'ארלי גלזר הוא תומך חריף ברעיון. ראו את עבודתו: "Realists as Optimists: Cooperation as Self-Help," International Security 19 (Winter 1994-95), 50-90. Stephen Walt, "International Relations: One World, Many Theories," Foreign Policy 110 (Spring 1998), 29-45. ערך זה הוא קצרמר בנושא מדע המדינה. אתם מוזמנים לתרום לוויקיפדיה ולהרחיב אותו.
קאפח

קאפח הוא שם משפחה יהודי-תימני, שמשמעותו "קִפֵּחַ" או "יבש". האם התכוונתם ל... יוסף קאפח – רב ופוסק תימני-ישראלי, בעלה של ברכה קאפח יחיא קאפח – מגדולי חכמי תימן בדורו, ולוחם למען חזרת יהדות תימן למקורותיה העתיקים, סבו של יוסף קאפח ואביו של דוד קאפח דוד קאפח – ממנהיגי חברת דור דעה בתימן ברכה קאפח – רבנית ופעילה חברתית בפרויקטי סעד וצדקה פרופסור יוסף טובי בקורס "יהודי תימן מהעת החדש המוקדמת ועד המאה ה-20", ה-25 בדצמבר 2016, האוניברסיטה העברית.
פייטל היינה אפרים

פייטל היינה אפרים (בגרמנית: Veitel Heine Ephraim; ‏1703–1775) היה ראש קהילת יהודי ברלין ופרוסיה, בנקאי, בעל מטבעה ותומך תנועת ההשכלה היהודית. אפרים היה חוכר המטבעה המלכותית של פרידריך הראשון, מלך בפרוסיה ופרידריך השני, מלך פרוסיה. בעת מלחמת שבע השנים התרוקנה כמעט לגמרי קופת הממלכה ובעידודו של המלך הטביע אפרים מטבעות של אוסטריה, רוסיה ומספר מדינות גרמניות עם כמות פחותה של כסף וזהב. הדבר הוביל להתעשרותו, שהייתה לצנינים בעיני רבים. הדבר התבטא בחרוז פופולרי מאותם ימים: בחוץ כסף, בפנים צואת מעיים Von außen schön, von innen schlimm בחוץ פרידריך, בפנים אפרים Von außen Friedrich, von innen Ephraim — עמוס אילון, רקוויאם גרמני, עמ' 23 אולם, אפרים זכה להגנת המלך, התעשר ואף זכה בפריבילגיה מלכותית ששחררה את משפחתו (וכן את משפחת דניאל איציג, שותפו) מהחוקים המפלים כנגד יהודים בפרוסיה והשווה את מעמדו למעמד של סוחר נוצרי. פריבילגיה זו הוענקה עד שנת 1790 רק לקומץ יהודים בשל תרומתם לכלכלת המדינה ולמאמץ המלחמה הפרוסי. אפרים הקים ארמון גדול ומפואר בברלין ("Ephraim-Palais" ב-Poststraße 16, כיום משמש כמוזיאון) ושיכן בו כמה מסופרי תנועת ההשכלה. בשנת 1761 הביאו איציג ואפרים בפני ממשלת פרוסיה הצעה להקמת מוסד חינוכי לילדי עניים יהודים על מנת לעשותם "מועילים יותר לממלכה". בבית ספר זה אמורים היו הילדים ללמוד תורה, חשבון, מדעי הטבע, גרמנית וצרפתית יחד עם חינוך להיגיינה ונימוסים. על אף שהממשלה נתנה את ברכתה למוסד, הוא לא קם בימי חייו של אפרים. לאחר מותו ציווה על הקמת בית מדרש ובית ספר "חינוך נערים" ברוח ההשכלה בברלין, שני המוסדות פעלו עד עליית הנאצים לשלטון. אפרים נקבר בבית הקברות הישן ברובע מיטה. לאפרים נולדו שלושה בנים: בנימין (1728–1750), יוסף (1730–1786) וזכריה (1736–1779). משפחת אפרים נודעה כפטרונית של משכילים רבים בהם משה מנדלסון, ישראל מזמושץ' ויצחק סטנוב. נכדתו, מריאן מאייר (שנקראה אחריה נישואיה מריאן פראו פון אייבנברג), הייתה בעלת סלון ספרותי וקיימה התכתבות ענפה עם יוהאן וולפגנג פון גתה. על בית הספר היהודי החופשי בברלין (בגרמנית) אתר הארמון שמואל פיינר, מהפכת הנאורות: תנועת ההשכלה היהודית במאה ה-18, מרכז זלמן שזר, תשס"ב עמ' 133 בית הקברות היהודי הישן הראשון בברלין מהפכת הנאורות עמ' 89 מהפכת הנאורות עמ' 276 זהר שביט, הראשונות שהעזו לדעת, באתר הארץ, 18 בספטמבר 2013
בית הקברות היהודי הישן בברלין

בית הקברות היהודי הישן (בגרמנית: Jüdischer Friedhof Berlin-Mitte) בברלין ממוקם ברובע מיטה, בגרוסה המבורגר שטראסה, (26 große Hamburger Straße), סמוך למיקומו ההיסטורי של שער שפנדאו. בית הקברות שימש את הקהילה היהודית משנת 1672 ועד 1827, אם כי קבורה המשיכה עד סוף המאה ה-19, אז הקיפו כבר מבני מגורים את המתחם. בשנת 1671 התיר פרידריך וילהלם הראשון, הנסיך הבוחר מברנדנבורג את התיישבותן של חמישים משפחות יהודיות בברלין. מיד לאחר מכן רכש יהודי בשם מנדל ריס שישה דונם עבור בית קברות שישמש את יהודי הקהילה. במקום נקברו כ-2,800 יהודים, בהם משה מנדלסון, דניאל איציג, פייטל היינה אפרים ומרכוס הרץ ועוד. הקבורה במקום נמשכה עד מיצויו המלא בסביבות 1880, אז נפתח בית הקברות היהודי בווייסנזה. בשנת 1844 הוקם בצד בית הקברות בית אבות יהודי שפעל עד 1942, אז הפך לבית מעצר של הגסטפו. בתקופה הנאצית נהרסו מצבות בית הקברות באופן שיטתי ועצמות הנפטרים פוזרו. חלק מהשטח שימש כמגרש בית המעצר הסמוך ובימי מלחמת העולם השנייה האחרונים נכרו בו קברות אחים להרוגים גרמנים. לפי דברי יוהנס טוכל, ראש אתר ההנצחה להתנגדות הגרמנית לעיתון בילד באוקטובר 2013, בין הנקברים בקברי האחים טמונה גם גופתו של מפקד הגסטאפו היינריך מילר. ב-1948 הושב בית קברות לידי הקהילה היהודית. ב-1970 הוקם בשטח חלקו הדרומי גן ציבורי. חלק מהמצבות העתיקות ביותר ובהן זו של מנדלסון שוקמו והוסבו לשלטי זיכרון בשטח הגן. באמצע שנות ה-80 של המאה ה-20 הוצבה בפתח בית הקברות אנדרטה "לזכר קורבנות הברבריות הפשיסטית" המורכבת מ-13 פסלי ברונזה של נשים, מאת הפסל ויל לאמרט שנועדה במקור לפתח מחנה הריכוז ראוונסבריק. בשנים 2007-2008 שוקמו שרידי בית הקברות. נקבעו בשטחו שלטי הסבר, ניטעה צמחייה והותקן מתקן לנטילת ידיים. כן הוסדרו שער כניסה וגדר מיוחדת המקיפה את המתחם. ב-24 בספטמבר 2008 נערך טקס חנוכת אתר הנצחת בית הקברות. מצבת משה מנדלסון (בעברית) מצבת משה מנדלסון (בגרמנית) שלט הסבר על בית הקברות בעברית ואנגלית האנדרטה "לזכר קורבנות הברבריות הפשיסטית", מאת ויל לאמֶרט (אנ') מצבות ליד הגדר מדיה וקבצים בנושא בית הקברות היהודי הישן בברלין בוויקישיתוף בית הקברות היהודי הראשון בית הקברות היהודי הישן הראשון בברלין (אורכב 03.03.2016 בארכיון Wayback Machine) עופר אדרת, עיתון "בילד": מפקד הגסטאפו היינריך מילר נקבר בבית קברות יהודי בברלין, באתר הארץ, 31 באוקטובר 2013
אגואסקליינטס

אגואסקליינטס (בספרדית: Aguascalientes) היא עיר הבירה והעיר הגדולה ביותר במדינת אגואסקליינטס שבמקסיקו. אגואסקליינטס נוסדה ב-22 באוקטובר 1575 על ידי חואן דה מונטורו תחת השם "וייה דה נואסטרה סניורה דה לה אסונסיון דה לאס אגואס קליינטס" (מילולית: "כפר גבירתנו של העלייה השמיימה (הכוונה למרים, אם ישו) של המים החמים"), שבהמשך קוצר ושונה לאגואסקליינטס. במקור אגואסקליינטס הייתה אמורה להיות נקודת מנוחה לשליחי שירות הדואר בין מקסיקו סיטי וסקטקס. במהלך התקופה הקולוניאלית אגואסקליינטס צמחה והפכה לעיר חשובה באזור. לאחר קבלת העצמאות מספרד ב-1821 והעיר וסביבותיה הפכו לטריטוריה בשם אגואסקליינטס, כחלק ממדינת סקטקס. ב-1835 אגואסקליינטס הפכה להיות מדינה נפרדת לחלוטין כשהעיר אגואסקליינטס משמשת כבירתה. הכלכלה המקומית מסתמכת בעיקר על היי-טק ולחברות רבות בתחומי התוכנה וטכנולוגיית המידע יש מפעלים ומרכזים באגואסקליינטס. בעיר פועלות אוניברסיטאות רבות, בהן האוניברסיטה האוטונומית של אגואסקליינטס והאוניברסיטה הטכנולוגית אל רטוניו. את אגואסקליינטס משרת נמל התעופה הבינלאומי ליסנסיאדו חסוס טראן פרדו, המציע טיסות לערים מרכזיות במקסיקו ויעדים נוספים בארצות הברית. העיר היא אחת הערים הידידותיות ביותר לרוכבי אופניים במקסיקו. מדיה וקבצים בנושא אגואסקליינטס בוויקישיתוף אתר האינטרנט הרשמי של אגואסקליינטס (בספרדית)
HTC One M8

ה-One M8 הוא טלפון חכם מתוצרת חברת HTC המהווה מכשיר הדגל לשנת 2014 של החברה. המכשיר הוכרז במהלך תערוכת MWC 2014 שהתקיימה בברצלונה והוא ידוע גם בתור גרסת 2014 ל-HTC One המקורי. המכשיר כולל מסך מגע מסוג LCD בטכנולוגיית IPS בגודל 5.0 אינץ' ברזולוציה של 1920X1080 (רזולוציית HD מלאה), היוצרת צפיפות פיקסלים של 441 פיקסלים לאינץ'. המכשיר כולל רמקולים קדמיים, אך בשונה מה-HTC One המקורי, אינם כוללים את טכנולוגיית השמע מבית Beats. המכשיר כולל את מערכת ההפעלה Android בגרסת 4.4 "קיטקט", עם ממשק ה-Sense מבית HTC. המכשיר כולל מצלמה אחורית ברזולוציית 4.0 מגה פיקסל, וכולל גם עדשה נוספת למיקוד התמונה. המכשיר כולל בנוסף ; מצלמה קדמית ברזולוציית 5.0 מגה פיקסל, אותה מכנה חברת HTC מצלמת "סלפי". המכשיר כולל גם את פלטפורמת הסנאפדרגון 801 מתוצרת חברת קוואלקום, הכולל את המעבד המרובע ליבות ה-Krait 400 במהירות שעון של 2.3GHz. המכשיר כולל 16GB או 32GB של אחסון פנימי, הניתן להרחבה באמצעות כרטיס MicroSD ו-2GB זיכרון RAM. הממשק המובנה במכשיר כולל מגוון של מחוות המשמשות לפתיחת המכשיר כאשר הוא נעול. בנוסף לכך, כולל המכשיר את ממשק ה-BlinkFeed, שהשתפר מה-HTC One המקורי. למכשיר מצב תצוגה ייחודי הנקרא "תצוגת נקודות", בו המעטפת של המכשיר מכסה ומגנה על מסך התצוגה, אך דרך "מסננת" נקודות של המעטפת מוצגים נתונים שונים, ואף ניתן לבצע פעולות במסך המגע, ולענות ולסיים שיחות - ללא פתיחת המכסה. בנוסף לגרסה הראשית של ה-One M8, חברת HTC הוציאה לשוק מכשירים נוספים הדומים ל-M8: One Mini 2 - גרסה מוקטנת ומוזלת של המכשיר One M8 עבור windows - גרסה עם מערכת ההפעלה Windows Phone One E8 - מכשיר עשוי מפלסטיק במקום מתכת One M8 Eye - מכשיר עם מצלמה משופרת באיכות 13 מגה-פיקסל הביקורות שיבחו את עיצוב המכשיר, המסך והמהירות, שיש אף טוענים[דרוש מקור] שזהו הטלפון החכם המהיר ביותר הכולל את מערכת Android. אך טענו[דרוש מקור] כי המצלמה צריכה שיפור. מדיה וקבצים בנושא HTC One M8 בוויקישיתוף אתר האינטרנט הרשמי של HTC One M8 The HTC One (M8) Teardown Review, סרטון באתר יוטיוב(באנגלית) - הצגת המבנה הפנימי של המכשיר צחי הופמן, ‏HTC One M8 - הסמארטפון היפה בשוק, באתר גלובס, 20 במאי 2014 גד גניר, HTC One M8: הטלפון היפה ביותר שתפגשו, באתר הארץ, 12 ביוני 2014 ניצן סדן, HTC One M8: ענק הברזל שדורש את כס המלכות, באתר כלכליסט, 30 במרץ 2014 צחי הופמן, ‏גאדג'טים: One Mini 2 של HTC - העיצוב עושה ההבדל, באתר גלובס, 30 בספטמבר 2014 צחי הופמן, ‏HTC חוזרת לווינדוס פון עם One M8 בגרסת מיקרוסופט, באתר גלובס, 19 באוגוסט 2014 אריק שיינר | Tgspot, ‏HTC הציגה את גרסת Windows Phone ל-One m8, באתר ‏מאקו‏, 20 באוגוסט 2014 הראל עילם, מלך הסלפי: HTC השיקה מכשיר עם מצלמה קדמית של 13 מגה-פיקסל, באתר כלכליסט, 12 באוקטובר 2014 צחי הופמן‏, ביקורת: HTC One M8, באתר וואלה, 20 במאי 2014
פייפר פראבו

פייפר ליסה פראבו (באנגלית: Piper Lisa Perabo; נולדה ב-31 באוקטובר 1976) היא שחקנית תיאטרון, קולנוע וטלוויזיה אמריקאית. פראבו נולדה בדאלאס, טקסס. בתם של מרי שרלוט (לבית אולנד), פיזיותרפיסטית, וג'ורג' ויליאם פראבו, פרופסור לשירה באוקיינוס קאונטי קולג'. היא הבכורה מבין שלושה ילדים עם שני אחים צעירים ממנה, נח ואדם. מוצאה הוא אנגלי, גרמני, אירי ונורווגי. היא גדלה בטומס ריבר, ניו ג'רזי. הוריה של פראבו קראו לה על שם השחקנית פייפר לורי. היא סיימה את לימודיה בתיכון טומס ריבר (אנ') בשנת 1994, ובשנת 1996 היא למדה במשך סמסטר בטריניטי קולג'. פראבו סיימה לימודי תואר ראשון בחוג לתיאטרון מטעם אוניברסיטת אוהיו ב-1998. בנוסף, היא למדה לטינית, פיזיקה ושירה בשנה האחרונה ללימודיה. לאחר לימודיה, פראבו עברה לניו יורק, שם עבדה כמלצרית. היא לוהקה לסרט "הרפתקאותיו של הרוקי ובולווינקל" רק חודש אחרי שעברה לעיר, התפקיד בסרט הבא שלה היה ב"חופשיות על הבר" כויולוט "ג'רזי" סנפורד, ברמנית מתחילה הרוצה להצליח ככותבת שירים. לאחר ההצלחה של "חופשיות על הבר", פראבו החליטה להתרחק משוברי קופות ולהתמקד בסרטים עצמאיים. בשנת 2001, היא כיכבה בסרט הדרמה "אבודות והוזות" סרט קנדי עצמאי, ושיחקה בו תלמידת פנימייה שמתאהבת בחברתה לכיתה. הסרט זכה לביקורות מעורבות, אבל משחקה זכה לשבחים רבים. בשנת 2006 שיחקה בדרמת המתח "יוקרה" בבימויו של כריסטופר נולאן, ובכיכובם של יו ג'קמן וכריסטיאן בייל. בשנת 2009 ביצעה הופעת אורח בסדרת הטלוויזיה "חוק וסדר: כוונה פלילית". בשנת 2010 החלה לככב בסדרת הדרמה והריגול "פרשיות סמויות" של רשת הטלוויזיה USA, שם היא גילמה במשך חמש עונות את המתלמדת הצעירה ב-CIA, אנני ווקר. על עבודתה בסדרה היא קיבלה מועמדות לפרס גלובוס הזהב לשחקנית הטובה ביותר בסדרת דרמה לשנת 2011. בספטמבר 2012, קיבלה פראבו תפקיד משנה בסרט המותחן "לופר". בדצמבר 2012, היא לוהקה כדמות חוזרת בסיטקום "להמשיך". פראבו דוברת צרפתית שוטפת, ותומכת פעילה למען זכויות להט"ב. בשנת 2013 היא נישאה לשחקן הניו זילנדי סטיבן קיי. פייפר פראבו, ברשת החברתית פייסבוק פייפר פראבו, ברשת החברתית אקס (טוויטר) פייפר פראבו, ברשת החברתית אינסטגרם פייפר פראבו, במסד הנתונים הקולנועיים IMDb (באנגלית) פייפר פראבו, באתר "אידיבי", מאגר הידע העברי לקולנוע ישראלי ועולמי פייפר פראבו, באתר AllMovie (באנגלית) פייפר פראבו, באתר Rotten Tomatoes (באנגלית) פייפר פראבו, באתר Box Office Mojo (באנגלית) פייפר פראבו, באתר Metacritic (באנגלית) פייפר פראבו, במסד הנתונים הקולנועיים KinoPoisk (ברוסית) פייפר פראבו, באתר MusicBrainz (באנגלית) יעל שוב, הן לא הולכות ביחד לנשף הסיום, באתר הארץ, 27 בספטמבר 2001 FILM REVIEW; Love in a Girls' School, And How It Goes Awry, The New York Times, ‏5 ביוני 2001 אורי קליין, זה כל הקסם, באתר הארץ, 15 בינואר 2007 רותה קופפר, חוק וסדר תחיה לעד, באתר הארץ, 20 במאי 2010 אורון שמיר, עכבר העיר, "לופר": אחד משיאי השנה, באתר הארץ, 27 בספטמבר 2012
לרוי פר

לרוי יוהאן פר (בהולנדית: Leroy Johan Fer; נולד ב-5 בינואר 1990) הוא כדורגלן הולנדי המשחק בעמדת הקשר המרכזי באלניהספור. נולד להורים שמוצאם מהאנטילים ההולנדיים, וגדל בזוטרמר שבדרום הולנד. הוא החל לשחק במועדון מקומי בשם DWO וכשהיה בן תשע נענה להזמנת פיינורד והצטרף למחלקת הנוער של המועדון. עלה לקבוצה הבוגרת ב-2007 ועבר לטוונטה ב-2011. ב-2013 עזב את הליגה הולנדית לטובת נוריץ' סיטי מהפרמייר ליג. פר נמנה עם הנבחרות הצעירות של הולנד והשתתף באליפות אירופה עד גיל 21 בישראל. בטורניר כבש פר בנגיחה שער ניצחון עבור הנבחרת הצעירה של הולנד נגד גרמניה לאחר שעלה כמחליף. את הופעת הבכורה שלו בנבחרת הבוגרת ערך כבר בשנת 2010 במשחק ידידות מול אוקראינה, אך את מקומו בסגל החל לבסס במוקדמות מונדיאל 2014 תחת המאמן לואי ואן חאל. הוא נמנה עם סגל הנבחרת לטורניר עצמו וכבש את שער הבכורה שלו בנבחרת הבוגרת במשחק מול צ'ילה, שוב בנגיחה ושוב לאחר שעלה כמחליף. פיינורד גביע הולנד: 2007/2008 מדיה וקבצים בנושא לרוי פר בוויקישיתוף לרוי פר, באתר Transfermarkt לרוי פר, באתר Soccerway לרוי פר, באתר BDFutbol לרוי פר, באתר WorldFootball.net לרוי פר, באתר National Football Teams לרוי פר, באתר FootballDatabase.eu אורן יוסיפוביץ‏, נאמבר ואן: לואי ואן חאל הוא האיש החשוב ביותר של נבחרת הולנד, באתר וואלה, 24 ביוני 2014 ערך זה הוא קצרמר בנושא כדורגלנים. אתם מוזמנים לתרום לוויקיפדיה ולהרחיב אותו.
It's Not Me, It's You

It's Not Me, It's You הוא אלבום האולפן השני של זמרת הפופ הבריטית לילי אלן. האלבום יצא לאור ב-4 בפברואר 2009 על ידי חברות התקליטים ריגל רקורדינגס ופרלופון. תכנון האלבום החל בשנת 2008, עם שינוי הסגנון המוזיקלי של אלן מסקא ורגאיי כפי שהיה באלבומה הקודם, Alright, Still, לאלקטרופופ עם אלמנטים של ג'אז וקאנטרי. עם הוצאתו זכה האלבום לביקורות חיוביות רבות ממבקרים ששיבחו את אלן על "לשונה החדה" וציינו כי האלבום "נפלא". האלבום היה להצלחה מסחרית, והגיע לפסגת מצעדי האלבומים של בריטניה, קנדה ואוסטרליה. בבריטניה הגיע האלבום למעמד פלטינה משולשת, ולמעמד פלטינה מרובעת באוסטרליה. עד דצמבר 2009 מכר האלבום מעל לשני מיליון עותקים ברחבי העולם. "The Fear" - יצא לאור ב-9 בדצמבר 2008 כסינגל הראשון מהאלבום. מוקדם יותר הודיעה אלן באתר האינטרנט שלה כי השיר יצא לאור כסינגל הראשון. ב-1 בדצמבר החלו השמעות השיר ברדיו. הקליפ לשיר אמור היה להתפרסם לראשונה ב-4 בדצמבר בערוץ 4 הבריטי, אך דלף קודם לכן, ולכן הועלה שעתיים לפני השידור ליוטיוב. השיר הגיע לפסגת מצעד הסינגלים הבריטי, שם נשאר במשך ארבעה שבועות רצופים, והיה לסינגל השני של אלן שהגיע לפסגת מצעד זה. "Not Fair" - יצא לאור ב-20 במרץ 2009 כסינגל השני מהאלבום. השיר פורסם תחילה להורדה דיגיטלית בלבד, וכחודשיים לאחר מכן נמכר בעותקים פיזיים. והשיר הגיע למקום החמישי במצעד הסינגלים של בריטניה. "Fuck You" - יצא לאור ב-10 ביולי 2009 כסינגל השלישי מהאלבום. דמו של השיר, שנקרא "Guess Who Batman", פורסם לפני הוצאתו ודורג במקום התשיעי במצעד הסינגלים של צ'כיה. הסינגל היה לשיר השלישי של אלן שנכנס למצעד הסינגלים האמריקאי בילבורד הוט 100, שם דורג במקום ה-68. "22" - יצא לאור ב-24 באוגוסט 2009 כסינגל הרביעי מהאלבום. באוסטרליה הגיע השיר למעמד זהב. "Who'd Have Known" - יצא לאור ב-30 בנובמבר 2009 כסינגל החמישי מהאלבום. "Back to the Start" - יצא לאור ב-17 באפריל 2010 כסינגל שיווקי. השיר נמכר במהדורה מוגבלת של 1000 עותקים בפורמט של תקליט 7 אינץ'. השיר דורג במצעד הסינגלים של אוסטרליה במקום ה-21. מידע על האלבום It's Not Me, It's You באתר MusicBrainz מידע על האלבום It's Not Me, It's You באתר AllMusic האלבום It's Not Me, It's You באתר Discogs האלבום It's Not Me, It's You באתר ספוטיפיי האלבום It's Not Me, It's You באתר אפל מיוזיק האלבום It's Not Me, It's You באתר יוטיוב מידע על It's Not Me, It's You, באתר המצעד של ניו זילנד מידע על It's Not Me, It's You, באתר המצעד הצרפתי, ארכיון
חיים מלאכותיים

חיים מלאכותיים הם דיסציפלינה בין-תחומית המחברת בין מדעי המחשב וביולוגיה ליצירת יישומים בתחומים מגוונים ככלכלה וארכאולוגיה. מטרתה היא ליצור מערכות מלאכותיות בתוכנה ורובוטיקה המושתתות על מערכות דומות הקיימות באורגניזמים חיים . מערכות אלה מיושמות באמצעות טכניקות של רשת עצבית מלאכותית ואוטומטים תאיים ומסוגלות בחלקן ללמוד בעזרת הסימולציות שהן בונות. ניתן גם להגדיר חיים מלאכותיים על-פי מאפיינים שחייבים להיות בהם. לפי דוין פרמר מדען העוסק במערכות מורכבות מערכות אלה נוצרות על ידי אדם, הן אוטונומיות, ביחסי-גומלין עם הסביבה ויוצרות דפוסי התנהגות. הן יכולות, אם כי אין זה תנאי הכרחי, להשתכפל ולהיות מסוגלות להסתגל. המימוש הראשון של חיים מלאכותיים היה בשנות ה-40 של המאה ה-20 על ידי ג'ון פון נוימן שפיתח אוטומט תאי המאפשר שכפול עצמי (וזאת לפני גילוי השכפול על ידי דנא). ב-1950 אלן טורינג פרסם את המאמר "מכונות חישוביות ואינטליגנציה". ב-1970 ג'ון קונוויי הציע לראשונה מערכת מלאכותית המתפתחת למערכת מורכבת מאורגנת לה הוא קרא משחק החיים. במשחק הדו-ממדי, כל תא משתנה בהתאם לשמונת התאים הסובבים אותו על-פי 4 כללים פשוטים עד שהוא מגיע למבנה יציב. בשנות ה-80 הנטייה לרשתות עצביות, בהנהגתו של מרווין מינסקי, התקרבה למדעים הקוגניטיביים בשימוש שעשתה בעיבוד מקבילי וברשת עצבית מלאכותית. ב-1987 קריסטופר לנגטון (Christopher Langton) ארגן את הכנס הראשון לחיים מלאכותיים במעבדה הלאומית לוס אלמוס. קארל סימס זוכה פרס עמיתי מקארתור מיישם תחום זה בגרפיקה ממוחשבת תוך שימוש באלגוריתם גנטי. אחד מהם מדגים את "מרוץ המלכה האדומה" בקו-אבולוציה. אורגניזם דיגיטלי ביולוגיה סינתטית רובוט מדיה וקבצים בנושא חיים מלאכותיים בוויקישיתוף סימולציה של אבולוציה (גרפיקה) של קארל סימס https://www.youtube.com/watch?v=JBgG_VSP7f8 חיים מלאכותיים, באתר אנציקלופדיה בריטניקה (באנגלית) ציטוט של קריסטופר לנגטון ‏ Artificial Life (``AL or ``Alife) is the name given to a new discipline that studies "natural" life by attempting to recreate .biological phenomena from scratch within computers and other "artificial" media http://www.biota.org/papers/cglalife.html המאמר: https://www.csee.umbc.edu/courses/471/papers/turing.pdf Computing Machinery and Intelligence ערך זה הוא קצרמר בנושא מדעי המחשב. אתם מוזמנים לתרום לוויקיפדיה ולהרחיב אותו.
חובד (עיר)

חובד (במונגולית: Ховд או בשמה הרשמי סום ג'ארגלאנט) היא בירת מחוז חובד, והעיר השישית בגודל אוכלוסייתה במונגוליה, שוכנת במערב המדינה. פרק זה לוקה בחסר. אנא תרמו לוויקיפדיה והשלימו אותו. העיר הוקמה במאה השבע עשרה על ידי החאן Galdan Boshugtu, על גדת נהר חובד, במקום בו שוכנת כיום סום ארדנבורן (Erdenebüren). העיר שוכנת למרגלות הרי אלטאי, על גדות נהר בויאנט. אגם חאר-אוס ממוקם כ-25 קילומטרים מזרחית לעיר, שטח האגם הוכרז כאזור מוגן הנקרא שמורת הטבע מנחאן. אזור חובד ידוע באיכות הגידולים החקלאיים שלו, כאבטיחים, עגבניות, ובשר. בשנת 1992 בוצעה רפורמה מנהלית, במסגרתה קיבלה העיר מעמד של סום (сум) בשם ג'ארגלאנט. מדיה וקבצים בנושא חובד בוויקישיתוף חובד, באתר אנציקלופדיה בריטניקה (באנגלית) NOAA